Rīgā

|  |  |
| --- | --- |
| Datums skatāms laika zīmogā | Nr.18 /TA-1893 |
| Uz 01.10.2020. | Nr. 142.9/12-21-13/20 |

Saeimas Publisko

izdevumu un revīzijas komisijai

Par atbildes sniegšanu uz Latvijas Republikas

Saeimas Publisko izdevumu un revīzijas komisijas

2020. gada 1. oktobra vēstuli Nr. 142.9/12-21-13/20

Ministru kabinets ir saņēmis Saeimas Publisko izdevumu un revīzijas komisijas (turpmāk – Komisija) 2020. gada 1. oktobra vēstuli   
Nr. 142.9/12-21-13/20 un sniedz šādu atbildi.

Pēc Publiskas personas kapitāla daļu un kapitālsabiedrību pārvaldības likuma (Kapitālsabiedrību likums) stāšanās spēkā 2015. gada 1. janvārī Pārresoru koordinācijas centrs (PKC) tika noteikts par valsts kapitālsabiedrību pārvaldības koordinācijas institūciju no 2015. gada 1. jūnija. Ņemot vērā jaunos pienākumus, Pārresoru koordinācijas centrā tika izveidota Kapitālsabiedrību pārvaldības nodaļa, Pārresoru koordinācijas centrs koordinēja sadarbību ar Ekonomiskās attīstības un sadarbības organizāciju (ESAO, angliski – OECD) Latvijas pievienošanās procesā ESAO attiecībā uz valsts kapitālsabiedrību pārvaldības pilnveidošanas jautājumiem, sekmīgi panākot pozitīvu Korporatīvās pārvaldības komitejas atzinumu par Latvijas atbilstību ESAO vadlīnijām. Salīdzinoši īsā laikā pēc Kapitālsabiedrību likuma spēkā stāšanās tika izstrādāti un saskaņoti virkne Ministru kabineta noteikumu un vadlīniju publiskām personām piederošo kapitālsabiedrību pārvaldības jomā, tai skaitā attiecībā uz atlīdzības jautājumiem.

Pārresoru koordinācijas centrs ir aktīvi piedalījies valsts kapitālsabiedrību pārvaldības pilnveidošanā, par ko liecina arī tas, ka Kapitālsabiedrību likumā no tā spēkā stāšanās brīža četras reizes ir veikti grozījumi, skarot arī kapitālsabiedrību valdes locekļu un padomes locekļu atlīdzības jautājumus. Pēdējie Kapitālsabiedrību likumā veiktie grozījumi tika pieņemti Saeimā 2019. gada 13. jūnijā un stājās spēkā šā gada 1. janvārī, ar tiem tika noteikts, ka prēmijas padomes locekļiem netiek maksātas, kā arī tas, ka uz atkarīgo kapitālsabiedrību valdes locekļiem un padomes locekļiem ir attiecināmi Ministru kabineta noteikumos noteiktie un valsts kapitālsabiedrību valdes un padomes locekļiem piemērojamie atlīdzības nosacījumi. Vienlaikus ar šiem grozījumiem tika precizētas prasības neatkarīgajiem padomes locekļiem un to skaitam, noteiktas plašākas prasības attiecībā uz informācijas publiskošanu un to izpildes kontroli, virkne prasību attiecinātas uz pašvaldību kapitālsabiedrību pārvaldību, precizēti kapitālsabiedrības padomes pienākumi u. c.

Saistībā ar valdes un padomes locekļu atlīdzības tiesisko regulējumu Ministru kabinets uzskata, ka kopumā šis regulējums ir pārredzams un saprotams. Pieņemot Ministru kabineta noteikumus par atlīdzību valdes un padomes locekļiem gan 2015. gada 22. decembrī, gan 2020. gada 4. februārī, attiecībā uz amatu savienošanu noteikumu anotācijā ir skaidra norāde, ka valdes locekļa funkciju dublējošu kapitālsabiedrības struktūrvienību un amatu izveidošana nav pieļaujama un tā var novest ne tikai pie valdes, bet arī padomes vai kapitāla daļu turētāja pārstāvja atbildības par finanšu līdzekļu izšķērdēšanu, līdz ar to visiem normatīvā akta piemērotājiem – kapitāla daļu turētājiem un kapitālsabiedrību padomēm šī amatu savienošanas ierobežojumu interpretācija ir bijusi pieejama un zināma. Jāuzsver, ka PKC ir katru gadu organizējis kapitāla daļu turētāju pārstāvju un kapitālsabiedrību valdes locekļu un padomes locekļu apmācības par šiem jautājumiem. PKC ir regulāri sniedzis konsultācijas kapitāla daļu turētājiem par valdes un padomes locekļu atlīdzības noteikšanas jautājumiem.

Iepazīstoties ar Valsts kontroles revīzijā "Vai valstij tieši un pastarpināti piederošo kapitālsabiedrību valdes locekļu atlīdzības regulējums ir pietiekams?" konstatētajiem faktiem, Ministru kabinets atzīst, ka nepietiekami noregulēts ir jautājums par apdrošināšanas veidiem, kurus būtu atļauts pielīgt pilnvarojuma līgumos. Pašlaik likuma 79. panta sestā daļa un 117. panta trešā daļa paredz to, ka valdes loceklim var pielīgt apdrošināšanu, kā arī tas, ka to nepiešķir, ja tā nav pielīgta pilnvarojuma līgumā. Pašreiz spēkā esošie Ministru kabineta 2020. gada 4. februāra noteikumi Nr. 63 "Noteikumi par publiskas personas kapitālsabiedrību un publiski privāto kapitālsabiedrību valdes un padomes locekļu skaitu, kā arī valdes un padomes locekļu mēneša atlīdzības maksimālo apmēru" apdrošināšanas jautājumu neregulē. Valsts kapitālsabiedrību koordinācijas institūcijas padome 2020. gada 28. augustā ir saskaņojusi Vadlīnijas publiskas personas kapitālsabiedrību un publiski privāto kapitālsabiedrību valdes un padomes locekļu atlīdzības noteikšanai (ir publicētas tīmekļvietnē [www.valstskapitals.lv](http://www.valstskapitals.lv)), kuru 34. punkts paredz, ka nav atļauts pielīgt tādus apdrošināšanas veidus, kas pēc būtības vērtējami kā papildu atlīdzība (piemēram, uzkrājošā dzīvības apdrošināšana). Informējam, ka ar atsevišķu PKC vēstuli Saeimas Publisko izdevumu un revīzijas komisijai tiks nosūtīts iespējamais priekšlikums attiecībā uz apdrošināšanas veidu regulēšanu Kapitālsabiedrību likumā, paredzot tajā skaidri noteikt konkrētus atļautos apdrošināšanas veidus, kurus būtu iespējams pielīgt valdes locekļa vai padomes locekļa pilnvarojuma līgumā. Ņemot vērā, ka Saeimas Tautsaimniecības, agrārās, vides un reģionālās attīstības komisijā izskatīšanai otrajā lasījumā atrodas likumprojekts "Grozījumi Publiskas personas kapitāla daļu un kapitālsabiedrību pārvaldības likumā" (549/Lp13), minēto priekšlikumu Saeimas Publisko izdevumu un revīzijas komisijai būtu iespējams iesniegt iekļaušanai Kapitālsabiedrību likuma grozījumos.

Ievērojot Valsts kontroles revīzijas ziņojumā "Vai valstij tieši un pastarpināti piederošo kapitālsabiedrību valdes locekļu atlīdzības regulējums ir pietiekams?" ietvertās rekomendācijas, visi valsts kapitāla daļu turētāji vēlreiz izvērtēs Valsts kontroles revīzijas ziņojumā ietvertos secinājumus un ieteikumus un informēs Valsts kontroli un Pārresoru koordinācijas centru par īstenotajiem pasākumiem, lai nodrošinātu, ka lēmumi par kapitālsabiedrību valdes un padomes locekļu atlīdzības noteikšanu atbilst normatīvajiem aktiem.

Kapitālsabiedrību pārvaldības koordinācijas institūcijas padome, ņemot vērā šogad aktīvi noritējušo darbu pie valsts kapitālsabiedrību pārvaldības vadlīniju projektiem, ir uzsākusi diskusijas par valsts kapitālsabiedrību valdes un padomes locekļu atlīdzības sistēmas pilnveidošanu. Tādēļ Pārresoru koordinācijas centrs uzsācis darbu pie visaptveroša valdes un padomes locekļu atlīdzības sistēmas pētījuma tehniskās specifikācijas izstrādes, paredzot iesaistīt tās izstrādē arī koordinācijas institūcijas padomi, un plāno līdz 2020. gada beigām izsludināt publisko iepirkumu un noslēgt līgumu par šāda pētījuma veikšanu. Pētījumā būs jāietver salīdzinājums par valdes un padomes locekļu atlīdzību (fiksēto un mainīgo daļu) privātā sektora uzņēmumos, praksi par dažādu labumu piešķiršanu papildus atlīdzībai privātā sektora uzņēmumos, sociālajām garantijām valsts kapitālsabiedrību valdes un padomes locekļiem salīdzinājumā ar privātā sektora kapitālsabiedrībām, valdes locekļa amata pienākumu kopuma un valdes locekļa atlīdzības savstarpēju saskaņošanu, valdes locekļa amata savienošanas ar citu amatu kapitālsabiedrībā praksi privātā sektora kapitālsabiedrībās. Pētījumā paredzēts izzināt arī ārvalstu pieredzi atlīdzības noteikšanā valdes un padomes locekļiem. Valsts kontroles revīzijas ziņojuma ieteikumi un pētījuma rezultāti pēc pētījuma pabeigšanas būs pamats turpmākai normatīvo aktu pilnveidošanai attiecībā uz valsts un pašvaldību kapitālsabiedrību valdes locekļu un padomes locekļu atlīdzību.

Pārresoru koordinācijas centrs ir aktīvi izmantojis ārējo ekspertu atbalstu valsts kapitālsabiedrību pārvaldības pilnveidošanai, piesaistot Eiropas Komisijas Strukturālo reformu dienesta atbalstu mērķtiecīgai valsts kapitālsabiedrību pārvaldības jautājumu izpētei. 2019. gada sākumā noslēdzās PKC pasūtītais Eiropas Komisijas (EK) un *KMPG Baltics* īstenotais projekts, kura rezultātā tika sagatavots neatkarīgs valsts kapitālsabiedrību pārvaldības izvērtējums. Šajā projektā lielākā uzmanība tika pievērsta priekšlikumu izstrādāšanai par dažādiem procesiem pārvaldībā – kā mērķu noteikšana, uzraudzība un darbības rezultātu novērtēšana, ņemot vērā valsts kapitālsabiedrību dažādos darbības profilus un mērogus. Pētījuma secinājumi ir arī pamats turpmākai politikas izstrādei par valsts kapitālsabiedrību klasifikāciju un pārvaldības procesa pielāgošanu dažādām valsts kapitālsabiedrību grupām.

Lai turpinātu iesākto valsts kapitālsabiedrību pārvaldības reformu un stiprinātu profesionālu un ilgtspējīgu pārvaldības modeli, PKC sadarbībā ar EK Strukturālo reformu atbalsta dienestu 2019. gada rudenī sāka īstenot jau otro valsts kapitālsabiedrību pārvaldības politikas stiprināšanas projektu. Projekta realizētāji ir Eiropas Rekonstrukcijas un attīstības bankas (ERAB) un SIA "PricewaterhouseCoopers" starptautisku konsultantu komanda. Projekta galvenais mērķis ir izveidot metodoloģiju, kas dos iespēju uzlabot lēmumu pieņemšanas procesus attiecībā uz optimālu kapitāla struktūras izveidi valsts kapitālsabiedrībās un atbilstoša finansējuma piesaisti. Projekts tiek īstenots, iesaistot kapitāla daļu turētājus un valsts kapitālsabiedrību pārstāvjus.

Ministru kabinets konceptuāli piekrīt Valsts kontroles revīzijas ziņojumā "Vai valstij tieši un pastarpināti piederošo kapitālsabiedrību valdes locekļu atlīdzības regulējums ir pietiekams?" ietvertajai rekomendācijai stiprināt Pārresoru koordinācijas centra kapacitāti un pilnvaras, lai sekmētu publisko personu kapitālsabiedrību pārvaldības pilnveidošanu. Tādēļ Pārresoru koordinācijas centrs atbilstoši Valdības rīcības plāna 239.1. punktam ir sagatavojis konceptuālo ziņojumu "Par valsts un pašvaldību kapitālsabiedrību pārvaldības politiku, valsts kapitālsabiedrību iedalījumu un valsts kapitālsabiedrību pārvaldības funkciju pakāpenisku centralizāciju" (izsludināts Valsts sekretāru sanāksmē 2020. gada 30. aprīlī, VSS-361),kurātiek analizēts valsts līdzdalības kapitālsabiedrībās pamatojums, valsts kapitālsabiedrību iedalījums, ņemot vērā to stratēģisko nozīmi, darbību konkurences apstākļos un valsts deleģēto uzdevumu īpatsvaru, un izvērtētas iespējas kapitāla daļu turētāja funkcijas centralizācijai attiecībā uz valsts kapitālsabiedrībām, kā arī analizēti trīs iespējamie modeļi valsts kapitālsabiedrību pārvaldības pilnveidošanai.

Ņemot vērā iepriekš minēto, Ministru kabinets atzīst šo jautājumu risināšanu par nozīmīgu tautsaimniecības turpmākai attīstībai un noturībai Covid-19 krīzes apstākļos un piekrīt nepieciešamībai turpināt pilnveidot valsts un pašvaldību kapitālsabiedrību pārvaldību, tai skaitā valdes un padomes locekļu atlīdzības sistēmas jautājumus, un stiprināt Pārresoru koordinācijas centra kā koordinācijas institūcijas kompetenci OECD valsts kapitālsabiedrību korporatīvās pārvaldības vadlīniju īstenošanā.

Pielikumā: Ministru kabineta 2020. gada 20. oktobra sēdes protokola Nr. 62 35. § izraksts.

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu